Футболист № 1 на България
Футболист №1 на България е годишна награда, присъждана на най-добрия български футболист за годината. Победителят се избира от акредитирани журналисти.

История 
За пръв път анкетата е организирана през 1931 г. от в. „Спорт“ и най-добрият футболист на България е определен между читателите на вестника.

През 1942 г. най-добрият български футболист е определен отново от читателите на вестника, но този път в рамките на анкета за определяне на най-добрия български спортист.

През 1948 и 1949 г. в. „Свят“ организира анкета между читателите си. През 1955 и 1956 г. организатори са съответно в. „Народен спорт“ и радио „София“. И в двата случая анкетите са за определяне на най-добрите спортисти на България и класациите за най-добър футболист се образуват като посочените футболисти са обособени в самостоятелни класации.

От 1958 до 1971 г. организаторите от в. „Народен спорт“ провеждат анкетите на същия принцип. В анкетата за определяне на най-добър спортист на България за 1960 г. няма посочен нито един футболист, а в следващите години е имало поне един и затова по-късно официалното начало на анкетата за определяне на най-добър футболист на България се води от 1961 г.

В периода 1972 – 1974 г. анкетата се организира от в. „Футбол“ и в нея се посочват само имена на футболисти, т.е. анкетата става самостоятелна. В периода 1975 – 1998 г. организатор е вестник „ИСС Старт“ (Информационен спортен седмичник). От 1999 до 2005 г. организатори са „ИСС Старт“ (въпреки че вестникът не излиза) и в. „Футбол“.

През 2006 г. фирма „Дакс Медия“ откупува правата за организиране на анкетата от последните организатори. За 2013 и 2014 г. организатор е фирма „Футбол Про Медиа“. От 2015 г. „Дакс Медия“, която държи правата, продължава да организира анкетата вече в партньорство с Българската асоциация на спортните журналисти.

Факти 

 Най-много наградата е печелена от Димитър Бербатов – 7 пъти. Следват: 5 пъти – Христо Стоичков; 3 – Христо Бонев, Ивелин Попов и Кирил Десподов; 2 – Георги Найденов, Иван Колев, Александър Шаламанов, Димитър Пенев, Кирил Ивков, Красимир Балъков, Георги Иванов - Гонзо и Димитър Илиев. С една награда са 34 футболисти.
 Най-често в почетната тройка са били: 13 пъти – Димитър Бербатов, 10 пъти – Христо Стоичков, 8 – Стилиян Петров, 6 – Красимир Балъков, 5 – Иван Колев, Александър Шаламанов и Ивелин Попов.
 Най-младите футболисти, печелили наградата за Футболист №1 са Георги Миланов (2012) на 20 и Димитър Бербатов (2002) на 21 години. Най-опитните наградени с приза са Манол Манолов (1958) на 33, Стефан Божков (1955), Иван Колев (1962) и Димитър Илиев (2020) на 32 години.
 В почетната тройка най-младите са Димитър Бербатов (1999) и Валери Божинов (2004) на 18 години. С най-голямо спортно дълголетие, отличени в почетните тройки са Георги Петков (2018) на 42 години и Мартин Камбуров (2021) на 41 години.
 За най-добър футболист на България 23 пъти са били определяни играчи на чуждестранни клубове, 15 пъти са били играчи на ЦСКА (София), 14 пъти на Левски (София), 5 пъти на Славия (София) и Локомотив (Пловдив), 4 пъти на Локомотив (София), 3 пъти на Лудогорец (Разград) и по веднъж на Спартак (София) и Литекс (Ловеч).
 В годините когато са били определени за Футболист № 1 на България, седем футболисти са се състезавали за различни клубове – Димитър Бербатов е играл с фланелките на три клуба – Байер (Леверкузен) от Германия, Тотнъм Хотспър и Манчестър Юнайтед от Англия; Христо Стоичков е представлявал клубовете ЦСКА (София) и Барселона от Испания; Красимир Балъков - Спортинг (Лисабон) от Португалия и Щутгарт от Германия; Мартин Петров - Волфсбург от Германия и Атлетико (Мадрид) от Испания; Иван Иванов – Партизан (Белград) от Сърбия и Базел от Швейцария; Ивелин Попов – Кубан (Краснодар) и Спартак (Москва) от Русия; Кирил Десподов - ЦСКА (София) и Лудогорец (Разград).
 Борислав Михайлов (1986) и Николай Михайлов (2011) са единствените баща и син, печелили наградата.

Почетни тройки

Източници 
 Владо Стоянов е Футболист № 1 на България
 Владо Стоянов е футболист номер едно на България – gol.bg, 29.12.2014
 Спасиха 63-тия „Футболист на годината“, Дума, 22 януари 2015, брой 16, Спорт.

Футболни награди на България
Годишни събития в България
Основани в България през 1961 година